Մայիսի 28-ին կնշենք Հայաստանի առաջին հանրապետության 100-ամյակը: Երևի առավելագույն նվերը ինքն իրեն Հայաստանը հոբելյանի առիթով արեց թավշե հեղափոխությամբ, որ քաղաքականից ու տնտեսականից բացի պիտի անպայման ունենա գաղափարական վերարժևորման նշանակություն: Արժեքային համակարգի ճշտման: Գուցե նաև ձևավորման, եթե հաշվի առնենք, որ ժողովրդավարությունը Հայաստանում ավելի շուտ ու ավելի շատ եղել է ձևական կամ խեղված բովանդակությամբ: Հիմա մենք անցումային փուլում ենք և միայն արտահերթ խորհրդարանական ընտրություններից հետո հնարավոր կլինի վերջանականապես գնահատել թավշե հեղափոխության արդյունքներն ու հետևանքները: Ընտրությունների կազմակերպումը կարևորագույն հարց է, որ պահանջում է ոչ միայն օրենսդրական, այլև տեխնիկական ու կուսակցական տարատեսակ խնդիրների լուծում: Ընտրական նոր օրենսգրքի փոփոխությունները, ըստ տեղեկությունների, արդեն սկսվել են և գլխավոր հարցի` ռեյտինգային ընտրակարգի հանման սկզբունքային համաձայնություն խորհրդարանում կա` բացառյալ ՀՀԿ-ն, որ առայժմ ԸՕ-ի փոփոխությունների անհրաժեշտություն չի տեսնում: Ընդհանրապես արտահերթ ընտրությունների անհրաժեշտություն չի տեսնում: Հունիսից կսկսվեն ԸՕ-ի փոփոխությունների վերաբերյալ քաղաքական ուժերի հետ քննարկումները: